དེ་ལྟར་དཔེ་ཀློག་ནི་དེང་གི་འཛམ་གླིང་ལ་མཚོན་ན་ཁ་གཡང་ཞིག་ཡིན་རུང་།དཔེ་ཀློག་བྱེད་པའི་མིས་བརྒྱ་ཆ་བཅུ་ཡང་མི་ཟིན་པའི་ཁོར་ཡུག་འདི་ལ་མཚོན་ན་དེ་ནི་མི་སྒེར་གྱི་བྱ་སྤྱོད་མཚར་པོ་ཞིག་ཏུ་རྩི་ལ།སྟབས་ཉེས་ན་དེ་ལས་སྡུག་པའི་ཞྭ་མོ་ཡང་གཡོག་སྲིད།དེ་བས།དཔེ་ཀློག་ནི་ཁེར་རྐྱང་གི་འགྲུལ་བཞུད་ཅིག་ཡིན་ན་ཡང་།དེས་བདག་ལ་ཁེར་རྐྱང་གི་སྣང་བ་སྟེར་གྱིན་མེད།དཔེ་ཀློག་གིས་མི་རྣམས་ལ་རྒྱུན་མི་ཆད་པར་བསམ་པའི་འཚོ་བཅུད་དང་ཤེས་རབ་ཀྱི་འོད་སྣང་སྩོལ་གྱིན་ཡོད།དེས་ཁྱེད་ཀྱི་ནང་སེམས་རྒྱུན་མི་ཆད་པར་དྭངས་གཙང་བཟོ་བ་དང་།བླ་སྲོག་གི་རྨུ་ཐག་རྒྱང་ནས་རྒྱང་ལ་སྲིང་བར་བྱེད།དཀྱུས་མའི་མི་ཚེ་ལ་མཚར་སྡུག་གཤོག་ཟུང་སྤྲོད་སྲིད་ལ།འཁོས་ཆུང་གི་འཁོར་བའི་གནས་ཀྱི་མི་ལ་བླ་ན་མཐོ་བའི་ཕུགས་བསམ་གྱི་ཞིང་བཀོད་སྩོལ་སྲིད།རེད་དེ།དེ་ནི་དཀའ་ཁག་གི་འཚོལ་དཔྱོད་ཅིག་དང་ཀྱག་ཀྱོག་གི་བགྲོད་ལམ་ཞིག་ཡིན་རྐྱེན་མི་མང་པོ་ཞིག་གིས་རང་གི་མོས་བློ་ཙམ་ལས་དངོས་དོན་གྱི་ལག་ལེན་ཅི་ཡང་མེད།ལྷག་པར་དུ་དཔེ་ཀློག་གིས་མི་རྣམས་ལ་མིག་སྔའི་ཁེ་ཕན་དང་དུས་ཐུང་གི་གྲུབ་འབྲས་ཀྱང་སྩོལ་དཀའ་བས།སུ་ཡང་ནན་ཏན་གྱིས་དཔེ་ཀློག་ལ་འཇུག་དཀའ་བར་གྱུར།